# Zmluva o poskytovaní účtovných a poradenských služieb

### uzatvorená podľa § 269 ods. 2 zákona č. 513/1991 Z.z. Obchodný zákonník v platnom znení medzi zmluvnými stranami:

Obchodné meno: **Žilina Invest, s.r.o.**

Sídlo: Námestie obetí komunizmu 1, 011 31 Žilina

Email: zilinainvest@zilinainvest.sk

v zastúpení: Ing. Miloš Martinka, konateľ

 JUDr. Peter Vachan, LL.M., konateľ

IČO: 36 416 754

DIČ: 2021802805

Registrácia: Obchodný register Okresného súdu Žilina, oddiel Sro, vložka číslo 14752/L

(ďalej len „**objednávateľ**“)

Obchodné meno: **PROTECT, spol. s.r.o.**

Sídlo: Závodská cesta 4, 010 01 Žilina

v zastúpení: Ing. Michal Faith, konateľ

IČO: 31 588 336

DIČ: 2020449706

Registrácia: Obchodný register Okresného súdu Žilina, oddiel Sro, vložka číslo 1251/L

(ďalej len „**poskytovateľ**“)

#### (ďalej len „zmluva“)

#### Čl. I

#### Predmet zmluvy

1. Predmetom tejto zmluvy je poskytovanie účtovných a poradenských služieb poskytovateľom v oblasti daní a účtovníctva pre objednávateľa a povinnosť objednávateľa platiť za poskytnutie služieb poskytovateľovi dohodnutú odmenu.
2. Poskytovateľ sa zaväzuje vykonávať a poskytovať pre objednávateľa služby v oblasti účtovníctva a daní a s tým súvisiace poradenské služby s odbornou starostlivosťou za účtovné obdobia rokov 2015 – 2019 a v súlade so všeobecne záväznými právnymi predpismi a to najmä:
	1. revíziu účtovných kníh, evidencie majetku, záväzkov a pohľadávok, opravných položiek a rezerv a porovnanie s existujúcimi
	2. revíziu hlavnej knihy a porovnanie s existujúcou
	3. revíziu analytickej evidencie (podrobné analytické členenie) a porovnanie s existujúcou
	4. revíziu evidencie majetku (dlhodobý, krátkodobý), prenajatý a vlastný, vrátane odpisov, opraviek a zostatkových cien a porovnanie s existujúcimi
	5. revíziu pokladničnej knihy, hlavná pokladňa a porovnanie s existujúcimi
	6. revíziu daňovej agendy (daň z pridanej hodnoty, daň z príjmov, daň z motorových vozidiel, daň z nehnuteľnosti) a porovnanie s existujúcimi
	7. revíziu inventarizácie, ročných účtovných závierok, daňových priznaní a porovnanie s existujúcimi
3. Výsledkom vykonania služieb podľa ods. 2 tohto článku zmluvy budú hodnotiace správy za každý rok osobitne, ktoré budú obsahovať základné informácie o významných nedostatkoch a výsledkoch pozorovania účtovného systému (t.j. súhrnu účtovných zoznamov, postupnosti vyhotovovania, spracovania a kontroly účtovných dokladov) a systému vnútornej kontroly, preskúmania vecnej a formálnej správnosti účtovníctva a účtovných kníh, overenia platnosti a preukaznosti účtovníctva a verného zobrazenia skutočnosti v daných rokoch. Hodnotiace správy budú pozostávať z vyslovenia názoru na nedostatky vo vnútornej kontrole a účtovnom systéme, na nevhodné alebo nedovolené účtovné postupy, príp. na iné rozpory s platnými právnymi predpismi, vrátane spracovania podkladov pre aktuálnu účtovnú spoločnosť vo veci prípadného prepracovania daňových priznaní a účtovných závierok za celé uvedené obdobie.

## Čl. II

## Práva a povinnosti objednávateľa

1. Pre riadne plnenie predmetu zmluvy poskytne objednávateľ poskytovateľovi všetky potrebné účtovné, daňové a iné doklady, pričom zodpovedá za ich vecnú správnosť. Včasným dodaním dokladov sa rozumie ich pripravenie na odovzdanie, pričom poskytovateľ je povinný si tieto osobne vyzdvihnúť v sídle objednávateľa resp. v mieste prevádzky objednávateľa na adrese Horný Val 24, Žilina.

## Čl. III

## Povinnosti poskytovateľa

1. Poskytovateľ je povinný poskytovať služby podľa predmetu zmluvy s odbornou starostlivosťou v súlade s príslušnými právnymi predpismi riadne a včas, zodpovedne a kvalitne.
2. Poskytovateľ bude plniť predmet zmluvy pomocou počítačového softvéru, ktorý je certifikovaným účtovným softvérom, pričom poskytovateľ má právo jeho slobodného výberu.
3. Poskytovateľ sa zaväzuje pri poskytovaní služieb v zmysle predmetu zmluvy dodržiavať ustanovenia Zákona o ochrane osobných údajov v platnom znení, pričom je oprávnený spracovávať osobné údaje len v rozsahu a za podmienok stanovených touto zmluvou a na základe osobitných právnych predpisov súvisiacich s plnením predmetu tejto zmluvy.
4. Zmluvné strany a nimi určení zamestnanci sú povinní zachovávať mlčanlivosť o všetkých skutočnostiach uvedených v tejto zmluve a o skutočnostiach o ktorých sa dozvedeli v súvislosti s plnením predmetu tejto zmluvy. Informáciu je zmluvná strana oprávnená poskytnúť tretej osobe iba na základe písomného súhlasu druhej zmluvnej strany.
5. Poskytovateľ je povinný starostlivo uschovať a opatrovať podklady a dokumenty, ktoré počas trvania tejto zmluvy obdržal od objednávateľa v súvislosti s poskytovaním služieb podľa tejto zmluvy.
6. Poskytovateľ vyhlasuje, že si je vedomý skutočnosti, že akékoľvek spracované údaje ako aj prevzaté účtovné doklady, listiny a iné dokumenty vrátane dokumentov poskytnutých v elektronickej forme sú majetkom objednávateľa a na požiadanie je poskytovateľ povinný ich objednávateľovi kedykoľvek protokolárne odovzdať v tlačenej a elektronickej forme do 20 dní po doručení žiadosti objednávateľa.
7. Poskytovateľ je povinný v rámci predmetu plnenia poskytnúť objednávateľovi alebo ním určenej osobe súčinnosť pri realizácii opráv schválených objednávateľom v zmysle záverov hodnotiacich správ, a to aj po lehote uvedenej v čl. V ods. 1 tejto zmluvy.
8. Poskytovateľ zodpovedá za správne poskytnutie všetkých služieb podľa tejto zmluvy, najmä nie však výlučne za zaúčtovanie všetkých dokladov, vykonané súčty a akékoľvek účtovné operácie vrátane odpisov investičného majetku.
9. Zmluvné strany sa dohodli, že poskytovateľ je povinný písomne vyzvať objednávateľa na prevzatie hodnotiacich správ najmenej 5 pracovných dní vopred, pričom prílohou výzvy budú hodnotiace správy. Objednávateľ je oprávnený neprevziať hodnotiacu správu v prípade, že nie je vypracovaná v súlade s ustanovením čl. I. ods. 3 tejto zmluvy a túto vrátiť poskytovateľovi na prepracovanie.
10. Poskytovateľ je povinný ku dňu podpisu tejto zmluvy a počas celej doby jej trvania mať uzatvorenú poistnú zmluvu pri výkone povolania (poistenie zodpovednosti za škodu) a to s krytím najmenej na sumu 30.000 EUR. Objednávateľ je oprávnený kedykoľvek počas trvania tejto zmluvy požadovať od poskytovateľa preukázanie trvania poistenia podľa predchádzajúcej vety, pričom poskytovateľ je povinný preukázať trvanie poistenia do 10 pracovných dní od doručenia písomnej výzvy objednávateľa. Porušenie povinnosti podľa tohto odseku tohto článku zmluvy sa považuje za závažné porušenie tejto zmluvy.

#### Čl. IV

#### Platobné podmienky

1. Zmluvné strany sa dohodli, že odplata za všetky služby podľa tejto zmluvy (s výnimkou služieb podľa čl. III ods. 11 tejto zmluvy) je stanovená vo výške 24.950,- EUR (slovom: dvadsaťštyritisícdeväťstopäťdesiat eur).
2. Všetky ceny podľa ods. 1 sú uvedené bez DPH, ktorá bude účtovaná podľa platných zákonov a predpisov SR
3. Odplata podľa ods. 1 bude objednávateľom uhradená po vykonaní všetkých služieb a prevzatí všetkých hodnotiacich správ objednávateľom, a to na základe faktúry, ktorej prílohou bude preberací protokol, resp. preberacie protokoly a ktorá musí mať náležitosti podľa §74 zákona č. 222/2004 Z. z. o dani z pridanej hodnoty a ktorú doručí poskytovateľ objednávateľovi do 10 dní odo dňa poskytnutia všetkých služieb. Doba splatnosti faktúry je 14 dní.

#### Čl. V

#### Doba trvania zmluvy

1. Táto zmluva je uzatvorená na dobu určitú a to do poskytnutia všetkých služieb podľa tejto zmluvy, ktoré je poskytovateľ povinný poskytnúť najneskôr do 60 dní po podpise zmluvy, pričom jednotlivé hodnotiace správy je poskytovateľ oprávnený predložiť objednávateľovi aj postupne podľa jednotlivých rokov.
2. Zmluva zaniká:
	* 1. uplynutím doby, na ktorú bola zmluva dojednaná,
		2. dohodou zmluvných strán,
3. Okamžite odstúpiť od zmluvy môže každá zmluvná strana v prípadoch, ktoré sú zákonom alebo touto zmluvou označené ako závažné porušenie povinnosti. Ktorákoľvek zmluvná strana je tiež oprávnená od tejto zmluvy odstúpiť v prípadoch, že si druhá zmluvná strana napriek opakovanej písomnej výzve s upozornením na možnosť okamžitého odstúpenia od zmluvy neplní povinnosti vyplývajúce z tejto zmluvy a jej prípadných dodatkov. Okamžité odstúpenie od zmluvy je účinné dňom, kedy je okamžité odstúpenie od zmluvy písomne doručené druhej zmluvnej strane na adresu sídla uvedenú v záhlaví tejto zmluvy.
4. Strany si písomné oznámenia zasielajú na poslednú uvedenú adresu sídla. Písomnosť je doručená, keď ju druhá strana prevezme, pričom účinky doručenia má aj odmietnutie prevzatia zásielky. Doporučené zásielky a zásielky určené do vlastných rúk, pokiaľ neboli doručené, sa považujú za doručené piatym dňom po ich podaní na poštovú prepravu.

#### Čl. VI

#### Záverečné ustanovenia

1. Práva a povinnosti v tejto zmluve neupravené sa riadia ustanoveniami Obchodného zákonníka a inými všeobecne záväznými právnymi predpismi platnými na území Slovenskej republiky.
2. Obsah tejto zmluvy je možné meniť a dopĺňať len po dohode zmluvných strán. Zmeny sa vykonajú v písomnej forme dodatkami označenými poradovým číslom podpísanými zodpovednými osobami zastupujúcimi zmluvné strany a budú tvoriť neoddeliteľnú súčasť tejto zmluvy.
3. Zmluva nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia v súlade s ustanovením § 47a Občianskeho zákonníka.
4. V prípade akéhokoľvek nedorozumenia, sporu, resp. sporného nároku sa zmluvné strany zaväzujú riešiť toto nedorozumenie alebo spor bez zbytočného odkladu vzájomnou dohodou.
5. Zmluva je vyhotovená v 2 rovnopisoch, pričom každá zo strán obdrží po jednom podpísanom rovnopise.
6. Účastníci tejto zmluvy prehlasujú, že súhlasia s jej obsahom, ktorému porozumeli, že zmluva bola spísaná na základe pravdivých údajov, ich slobodnej vôle, nebola dojednaná v tiesni ani za inak nevýhodných podmienok a že im nie sú v dobe podpisu zmluvy známe okolnosti, ktoré by mohli obmedziť jej obsah a účinnosť. Na dôkaz toho pripájajú svoje podpisy.

V Žiline, dňa 26.08. 2020

Objednávateľ Poskytovateľ

**Žilina Invest, s.r.o.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Miloš Martinka, konateľ Ing. Michal Faith, konateľ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JUDr. Peter Vachan, konateľ